En fører af en gummiged overså ældre ægtepar, som gik tur på stranden i Skagen.

En 79-årig kvinde fra Sjælland er død efter en ulykke på stranden ved Solnedgangspladsen i Gl. Skagen. Her var hun ude og gå en tur med sin mand, da hun blev ramt af en gummiged, der var ved at flytte en container. - Ægteparret gik foran køretøjet, og de hørte ikke køretøjet, ligesom føreren af køretøjet ikke så parret, siger Michael Elkjær, der er vagtchef ved Nordjyllands Politi. Politiet fik meldingen om ulykken klokken 12.21. Der blev straks sendt en ambulance og en paramediciner til stedet, og kvinden blev erklæret død kort efter. Hendes mand blev ikke ramt ved ulykken. Arbejdstilsynet er blevet underrettet om ulykken, da flytningen af containeren var arbejdsrelateret. - Man var angiveligt ved at flytte containeren fra stranden, fordi det er ved at blæse op deroppe, siger vagtchefen. Bilinspektører er desuden på stedet for at klarlægge omstændighederne omkring ulykken. Ægteparret var på ferie i Skagen. De pårørende er underrettet.